### Beslutning

Anbefales.

### Sagsfremstilling

## Resume og sagens baggrund

Ejendommene [adresse] og 11B er omfattet af Lokalplan 6.2 for en del af [adresse]. Lokalplanen blev vedtaget af Bjergsted Kommune i 1990 for at give mulighed for at udvide Føllenslev Møbler. Da Føllenslev Møbler er lukket, er det ikke realistisk at udvikle ejendommen, som lokalplanen angiver. I stedet begrænser lokalplanen nu andre ønskede tiltag på ejendommen, og ejer anmoder om, at lokalplanen ophæves. Sagen lægger op til kommunalbestyrelsens beslutning, om hvorvidt lokalplanen skal aflyses.

## Indstillinger

Direktøren indstiller, at  Lokalplan nr. 6.2 for en del af [adresse] ophæves og aflyses.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Ejer af ejendommen [adresse] anmoder om, at Lokalplan 6.2 for en del af [adresse] ophæves (se oversigtskort bilag 1).

Formålet med lokalplanen (bilag 2) er at sikre udvidelsesmulighederne for den eksisterende møbelforretning. Det er endvidere formålet at sikre, at udvidelsen ikke er til gene for omgivelserne og at den fremstår med et samlet helhedspræg samt at hindre egentlig selvstændig boligudbygning i lokalplanområdet.

Føllenslev Møbelforretning er lukket, og ejendommen er solgt til nuværende ejer. Ejer anser det ikke for realistisk at udvikle arealet som lokalplanen angiver, og lokalplanen begrænser andre ønskede tiltag på ejendommen.

Området ligger i landzone, indenfor landsbyafgrænsningen for Eskebjerg og er omfattet af Kommuneplanramme S6.BL03 for Blandet Bolig og Erhverv.

Niels Lund ønsker mulighed for at kunne etablere boliger i en del af den eksisterende bygningsmasse. Det er en ændret anvendelse, der forudsætter en landzonetilladelse. Arbejdet med landzonesagsbehandlingen kan først igangsættes, når lokalplanen bliver aflyst.

*Planloven – høring af ejere*I henhold til planloven kan Kommunalbestyrelsen beslutte at ophæve lokalplaner for landzonearealer, når en planlægning ikke længere synes nødvendig (jf. § 33, stk. 1, nr. 1). Beslutningen kan først træffes efter, at ejere af de berørte arealer har haft mulighed for at udtale sig, inden for en frist på mindst 4 uger.

Administrationen har gennemført en 4-ugers høring af den anden ejer inden for lokalplanområdet. Der er ikke modtaget bemærkninger hertil.

*Administrationen bemærker og anbefaler*Administrationen bemærker, at det ikke forekommer realistisk for en ny ejer at genåbne Føllenslev Møbler og udnytte lokalplanens muligheder.

Administrationen anbefaler, at ønsket fra den primære ejer om at ophæve lokalplanen, imødekommes.

Herefter vil området skulle administreres efter de almindelige regler i planlovens landzonebestemmelser.

## Økonomiske konsekvenser

Ingen.